Blessaðar freistingarnar

Við skulum passa okkur á freistingunum. Þær eru stórvarasamar. Þær ætti að merkja vel eins og sígarettupakka eða hættulega vegi.

Þó eru freistingar ekki bara neikvæðar. Þær geta verið eins og prófin í skólunum. Próf eru ekki einhver kvöð. Þau eru réttur. Ekki fær hver sem er að taka próf. Ég fæ til dæmis ekki að taka meiraprófið bara si svona. Fyrst þarf ég að klára þar að lútandi námskeið. Þegar ég er búinn með það öðlast ég rétt til að taka prófið.

Freistingar eru ekki einhverjar refsingar. Þær eru á vissan hátt líka tækifæri.

Hver freisting er tækifæri því í henni er ekki einungis fólgin hættan að falla fyrir henni heldur einnig sú vegsemd að standast hana.

Freistingarnar herja ekki bara á okkur þar sem við erum veikust. Mönnunum er ekki síður hætt við að falla fyrir freistingum sem höfða til styrkleika þeirra.

Freistingarnar eru svo útsmognar að þær sitja fyrir okkur í hæfileikum okkar.

Sá sem er gæddur miklum persónutöfrum freistast til þess að nota þá til að komast upp með hvað sem er. Mælskumaðurinn fellur oft í þá freistni að réttlæta sig með lipru tungutaki og draga athyglina frá eigin brestum.

Pössum okkur á freistingunum. Þetta eru ólíkindatól. Samt skulum við ekki hörfa undan þeim. Tökumst á við þær.

Þeim sem tekst að standast lævísa og öfluga freistingu líður eins og manni sem er búinn að landa digrum laxi.

Fyrri ummæli:

Ummæli:
Hef aldrei landað digrum laxi eða laxi yfirleitt. En freistingarnar eru á hverju horni og ekki alveg víst að það standi á þeim "freistingar". Eitt sinn var sagt að -freistingar væru til að falla fyrir þeim- Jafnvel voru lagðar freistingar fyrir frelsarann.... en það er erfiðara fyrir okkur breiska að standast þær. Það sýna biðraðir við opnanir leikfangaverslanna.

Verkefni: Tilfinning
Merking: Hlutlaust